Gedig: BollewangeArgieffoto Die bekende kletsrymer Hemelbesem verduidelik in sy boek, God praat Afrikaans, sy dogtertjie Halo kan gou op haar perdjie spring. “Dis vir my so poenankies! Sy sal by ŉ winkelvenster gaan staan as sy iets sien waarvan sy hou,” skryf Hemelbesem. “Ek sal ná ŉ paar treë besef sy is nie meer by ons nie, en dan tot by haar draf. Dan sal sy met haar hand na die item wys wat sy deur die venster sien om aan te dui ek moet dit vir haar koop. As ek nie byt nie, of my uit die gesprek wil wurm, dan begin haar onderlippie bewe. Een enkele traan wat afrol oor die wang volg, en dan sal sy begin huil. Dis haar manier van kwaad raak. Waar ek vandaan kom, het ons baie woorde vir kwaad wees, of kwaad raak. Ons sal praat van ‘daai ou se plaat skroei’. Maar die een wat my dogter met haar pragtige, ronde gesiggie die beste uitbeeld, is die woord ‘bollewange’.” Bollewange Sy staan stil… weg is die bons. Voorkop verkrummel, dit verander in ŉ frons. Ogies kyk stip in ŉ rigting in en nattigheid vul dit van binne. Eers een druppel, dan sal dit later spuit! Soveel so, mens kan in haar oëkaste duik! Net nugter weet wat sy sien as sy so teen daai water kyk. Haar lippe styf teen mekaar, dit maak ŉ halfmaan met mondhoeke wat afslaan. Eers saggies, dan harder, dan “whaa!”, so kom die klank aan, en in tussenposes is daar tyd vir asemteugies. Geplant waar jy staan, en niks gaan jou beweeg nie, want… Wie’s bollewange? Bollewange? Wie’s bollewange? Bollewange? Hemelbesem se boek, God praat Afrikaans, is beskikbaar by Graffiti Boeke. Koop die boek vir slegs R150-00* *Prys onderhewig aan verandering